# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA VINT-I-SET DE MAIG DE 2013

**Identificació de la sessió**

Caràcter: Ordinari

Data: 27 de Maig de 2013

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

 - Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sra. Consol Mas i Torres.

Excusen assistència els Srs. Jaume Roura i Noguer i Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia vint-i-nou d’abril de dos mil tretze, que és aprovada per unanimitat.

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm. 56 a la 59/2013 . El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte al Ple de l’última correspondència oficial rebuda, de la que cal destacar:

* Escrit de la Diputació de Girona comunicant la concessió de les subvencions a fons perdut del Fons de Cooperació Econòmica i Cultural any 2013.
* Dos escrits de la Parròquia de Fontcoberta en els que el rector agraeix els arranjaments dels rellotges de Vilavenut i Fontcoberta i l’ajuda material i econòmica per la restauració del teulat de l’església de Sant Feliu de Fontcoberta.
* Escrits de l’Associació de Donants de Sang de Girona i del Banc de Sang i Teixits en els que conviden a l’acte d’inauguració de la Marató de Donació de sang de Banyoles el dia 1 de juny de 2013 al Club Natació Banyoles.
* Escrit de Prodaisa en el que adjunten còpia dels informes sanitaris de la zona de subministrament de Melianta i Vilavenut.
* Escrit de Dipsalut en el que comuniquen la inscripció DEA en el Registre de desfibril·ladors fora de l’àmbit sanitari LE 2011/144.
* Escrit de Dipsalut en el que informen que el suport a la gestió del risc derivat de les piscines d’ús públic de titularitat i gestió municipal, Dipsalut realitzarà el servei durant la temporada d’estiu de 2013.
* Escrit de la Generalitat de Catalunya en el que comuniquen que s’ha acordat commemorar durant l’any 2014 el tricentenari de l’11 de setembre de 1714.
* Escrit de la Diputació de Girona en el que comuniquen el pla de sega lateral de camins per a la prevenció d’incendis forestals a partir del 14 de juliol.

Seguidament el Sr. Alcalde informa el següent:

* Comunica a la Corporació que properament sortirà un ban recordant la neteja de solars.
* Que la zona industrial està igual, no s’ha presentat cap mena de documentació i per tant no ha canviat res.
* Que l’obra del PUOSC/2012, “Arranjament del Camí de la Serra Pelada” s’està executant amb tota normalitat i sense problemes.
* Que la Rotonda de la Ctra. de Banyoles direcció Esponellà també està igual, el promotor no ha acabat els treballs que falten. Que va parlar amb el Sr. Mataró de Carreteres de la Generalitat i li va comentar que des de l’Ajuntament es fes pressió al promotor.

Seguidament el Sr. Alcalde diu que el Sr. Mataró li va donar les gràcies per haver asfaltat una part de la Ctra. de Banyoles, davant del restaurant Ca l’Angel, donat que hi havia uns sots que eren de mal transitar.

El Sr. Alcalde va quedar molt sorprès i li va contestar que no havia estat l’Ajuntament de Fontcoberta qui ho havia fet, sinó l’Ajuntament de Banyoles per a la triatló que va organitzar.

Continua el Sr. Alcalde i manifesta el seu desconcert en el sentit de que la Generalitat no sabés qui ho havia executat. També manifesta el seu desacord amb l’Ajuntament de Banyoles per fer l’obra a un altre municipi sense avisar, ni consensuar, ni dir res.

* Que la brigada de l’Ajuntament començarà l’arranjament dels camins municipals amb el tractor i la màquina d’estassar. Es començarà pels que estan en més mal estat a causa de les últimes pluges d’aquests mesos de primavera.

**4t.- APROVACIÓ DEFINITIVA DEL PROJECTE D’AMPLIACIÓ DEL CASAL DE LA GENT GRAN.**

Pren la paraula el Sr. Alcalde i comenta que aprovat inicialment en la sessió celebrada el dia 25 de febrer de 2013 el Projecte d’ampliació del casal de la gent Gran de Fontcoberta, no s’ha presentat cap mena de reclamació en el termini d’exposició pública de l’esmentat projecte, redactat pel servei tècnic del Consell Comarcal del Pla de l’Estany, BOP núm. 62 de data 28 de març de 2013, d’acord amb el que determinen els art. 235 del D.L. 2/2003, de 28 d’abril, pel qual s’aprova el text refós de la Llei municipal i de Règim Local de Catalunya i l’art. 37 del Reglament d’Obres, Activitats i Serveis dels ens locals, es proposa l’aprovació definitiva de l’esmentat projecte.

Que no sap si sortirà publicada la resolució de les obres del proper PUOSC, que l’obra del Casal de la Gent Gran reuneix tots els requisits, és un edifici simple, tractat com una ampliació, amb 3 sales polivalents i millorant els serveis, i que si mai s’ha d’ampliar, no hi haurà cap mena de problema per a fer-ho.

Pren la paraula el regidor Sr. Lluís Freixa i comenta que serà difícil executar el proper PUOSC ja que econòmicament el govern de la Generalitat està malament. Que aquest és un projecte que estava a tots dos programes electorals, era l’obra de la legislatura. Que s’ha assabentat de que en el PUOSC es pot demanar obra nova. Que tal com varen dir en l’aprovació inicial creuen que on s’ubica no és el millor lloc, que s’hauria de desvincular d’on està actualment, i fer un edifici nou. Que no hi voten en contra perquè és una obra necessària, però el seu vot és en blanc.

Així doncs, per 5 vots a favor i dos abstencions s’acorda:

* Aprovar definitivament el projecte d’ampliació del Casal de la Gent Gran de Fontcoberta”
* Exposar l’acord al públic d’acord amb el que determinen els art. 235 del D:L: 2/2003, de 28 d’abril, pel qual s’aprova el text refós de la Llei municipal i de règim local de Catalunya i l’art. 37 del Reglament d’Obres, Activitats i Serveis dels ens locals.

**5è.- CONCESSIÓ PRÒRROGA GESTIÓ DEL SERVEI DEL BAR DE LA PISCINA MUNICIPAL. ESTIU 2013.**

L’empresa Girosos SL, que a l’exercici 2010, va signar el contracte administratiu per la gestió dels servei del bar de la piscina municipal i serveis en quant a la neteja i control d’entrades, ha entrat al registre de l’ajuntament una sol·licitud per a la prórroga del contracte d’acord amb la clàusula 4 del Plec de clàusules administratives particulars que regeixen la contractació per procediment obert del contracte administratiu per a la gestió del servei de bar de la piscina municipal i serveis en quant a la neteja i control d’entrades i proposa la concessió de la pròrroga de la gestió del servei per l’estiu 2013 a l’empresa GIROSOS.

Pren la paraula el regidor de Joventut i Esports Sr. Carles Pedrola i diu que l’Ajuntament ha col·laborat amb l’empresa Girosos en recollir els curriculums dels joves del municipi i altres, que s’han presentat per socorristes i per la gestió del bar de la piscina municipal, i ara l’empresa decidirà a qui ho adjudica.

Arribada la votació, per unanimitat, s’acorda:

Concedir la prórroga de contracte a la gestió del servei de bar de la piscina municipal i serveis en quant a la neteja i control d’entrades, per a l’exercici 2013, a l’empresa GIROSOS SL, d’acord amb el que determina el Plec de Clausules aprovades en data 25 de març de 2010.

Exposar al perfil del contractant la prórroga de l’esmentat contracte d’acord amb el que determina l’art. 154 del RDL 3/2011, de 14 de novembre, pel que s’aprova el text refòs de la llei de Contractes del Sector Públic.

**6È.- APROVACIÓ PROPOSTA CONTRACTACIÓ PERSONAL CASAL D’ESTIU JOVE.**

Pren la paraula el regidor Sr. Carles Pedrola i explica a la corporació que la reunió del Tribunal Qualificador per avaluar les diferents propostes presentades per a realitzar el Casal d’Estiu Jove de Fontcoberta, va tenir lloc, a la Sala d’Actes de l’Ajuntament, el dia 22 de maig de 2013 i va emetre proposta de contractació.

Que la secretària interventora va emetre informe favorable en relació a la consignació pressupostària per aquest concepte.

Que es varen comprovar les titulacions a Joventut, i les dues noies seleccionades faran un projecte conjunt i el proper divendres dia 9 de juny es farà reunió amb els pares interessats en el Casal d’Estiu.

Trobada correcta la proposta de contractació, la corporació per unanimitat acorda:

1.- Aprovar la contractació laboral temporal, mitjançant contracte de serveis, del programa de joventut per cobrir les places de monitors del casal “Estiu Jove” de Fontcoberta, durant el mes de juliol de 2013, a les propostes seleccionades pel Tribunal Qualificador, presentades per :

* Anna Ramos Ayats amb 9 punts
* Alba Serra Ferran amb 8 punts

2.- Imputar la despesa a la partida 33.22699 del vigent pressupost municipal.

3.- Exposar al perfil del contractant els esmentats contractes.

A continuació pren la paraula el regidor Sr. Lluís Freixa i agraeix que se’l convoqués en temps per assistir al Tribunal Qualificador per avualr les diferents propostes presentades.

7è.- PRECS I PREGUNTES

En el punt de precs i preguntes, pren la paraula el Sr. Lluís Freixa i demana quin cost va tenir la poda dels arbres de la Plaça de Catalunya.

Contesta el Sr. Alcalde i diu que aproximadament uns 5.000,00 euros i que s’ha acordat amb l’empresa de fer el pagament en dos exercicis.

Seguidament pren la paraula la regidora Sra. Consol Mas i diu que volia preguntar sobre la neteja dels camins rurals, però que el Sr. Alcalde ja n’ha parlat en el punt núm. 3 de l’ordre del dia en les informacions de l’alcaldia.

El Sr. Alcalde comenta que el mal temps i les pluges ho han endarrerit, que és un problema comú en tots el municipis del Pla de l’Estany, i que encara tenim la sort d’haver adquirit un tractor i la màquina de segar i així la brigada pot fer els treballs de neteja dels camins rurals.

A continuació el regidor Sr. Lluís Freixa comenta que el semàfor de la carretera de Banyoles no funciona.

Es contesta que ja s’ha trucat a l’empresa i s’ha demanat d’arranjar-lo d’urgència.

Tots els regidors/es fan el comentari de que en aquest tram els vehicles van molt ràpid, que no es respecte la velocitat.

Seguidament pren la paraula el Sr. Alcalde i comenta que contestarà unes preguntes que es varen fer en el Ple passat.

En relació al butlletí municipal hi ha un estalvi net de 1.200,00 euros anuals més algunes extres, només pel treball de de repartir-lo. Ara ho fa la brigada municipal que supleix aquesta feina.

En el programa electoral de ERC hi havia la promesa d’ampliar la informació municipal, modificar la web i l’agutzil, i així s’ha fet.

També s’ha de dir que en tres anys han augmentat els habitatges i les famílies, per tant el nombre de butlletins i el cost també.

Un altre estalvi també s’ha fet en treure la memòria gràfica i en el proper butlletí ja potser en veureu canvis que comportaran altres estalvis.

En relació al que es va dir sobre la politització del butlletí va comentar que no hi estava d’acord, ja que el butlletí conté els següents temes: l’acció de govern municipal, la informació de les diferents regidories i entitats amb les corresponents fotografies i noticies diverses del municipi. La transcripció de les actes, que a més es visualitza el que fa el consistori i el que fa l’oposició en els precs i preguntes, cosa que en 15 anys d’estar a l’oposició, el seu grup no ho va aconseguir mai.

En l’espai dels grups polítics, han pogut escriure el que han volgut i no s’ha tocat mai cap punt ni cap coma del que han presentat.

L’espai de les diferents costums i indrets del municipi i la entrevista final és totalment didàctica. Al municipi hi viu gent de tot arreu i val la pena contactar amb alguns personatges verdaderament interessants.

Per tant si digueu que es polititza el butlletí per la carta que es va publicar i que es criticava al Consell Comarcal, en el sentit de fer reformes en el funcionament, continuo pensant que amb els seus actes, nosaltres hem de respondre als nostres usuaris i ens podem queixar quan els actes que fan impliquen a l’Ajuntament, exemple treuen funcionaris, en aquest cas a l’àrea d’informàtica, treuen el transport no obligatori escolar, en canvi fan una gran inversió a la gossera municipal. . . .

I casualitat, al cap d’un mes la consellera Sra. Joana Ortega feia una roda de premsa comunicant que properament hi hauria una modificació del funcionament dels Consells Comarcals.

A més es va donar dret a rèplica al president del Consell Comarcal.

Seguidament el Sr. Alcalde va dir que per la cordialitat que hi havia entre els membres de la corporació, que controlessin el llenguatge quan diuen que el grup d’ERC no reflecteix la realitat. Els recorda que en la Campanya Electoral se li va encolomar a l’Alcalde el tema de mal negociar el conveni de la Ctra. de Fontcoberta amb la Diputació, quan ho havia fet CIU a l’època que estava a l’equip de govern.

Continua el Sr. Alcalde i els diu que si ha falsejat la realitat o ha dit alguna mentida que posin un exemple i li diguin quan i com, i repeteix que vagin en compte a llençar sospites per la cordialitat que hi ha hagut fins ara.

En relació al tema de la rotonda que en l’últim Ple es va dir que el Conseller Sr. Santi Vila havia comentat sobre la responsabilitat de l’Ajuntament. Aquesta carretera i la rotonda depenen exclusivament de la Generalitat, varen ser els tècnics del Departament de Carreteres de la Generalitat que varen comunicar al promotor el que havia de fer i com pintar el terra.

L’Ajuntament no te el projecte ni l’ha modificat, ni te avals, ni l’ha contractada.

Únicament s’ha de fer càrrec de l’enllumenat i senyalització del tram urbà i de la conservació de la rotonda, i en tot cas denunciar les mancances, res més i tot això ho sap el Conseller i vosaltres també.

A continuació el Sr. Alcalde diu que parlant de polititzar, qui ho fa a les festes és el grup de CIU, i per segona vegada. Considera que és una falta de respecte i una desconsideració cap a la institució de l’Ajuntament i cap a l’Alcalde que és la màxima autoritat del poble no haver rebut cap escrit de part de la Generalitat comunicant que el conseller venia al municipi, encara que de manera no oficial. Respectar les institucions no és venir al Ple i tractar de vostè.

 Que creu que el grup de CIU en va fer un ús partidista de la visita d’un Conseller del nostre govern, i d’aquesta desconsideració i falta de respecte, els assabenta que des de l’Ajuntament s’ha fet una protesta formal a la Generalitat.

En aquest moment es debat el tema i la regidora Sra. Consol Mas diu que ja s’havia avisat al grup d’ERC que venia a la festa del cargol i no de manera oficial, que va fer una visita de partit.

El Sr. Alcalde diu que no de manera oficial però hi havia el President del Consell Comarcal, tots els regidors de CIU de Fontcoberta, el cap de convergència de la comarca etc.

Seguidament pren la paraula la regidora Sra. Pilar Busquets i diu que no els entén, o sigui per una banda va venir extraoficialment i per l’altra es queixen que no se’l va saludar quan va marxar.

El Sr. Alcalde comenta que voler fer constar a l’acta que no va ser acomiadat per l’equip de govern, ratlla el cinisme.

El regidor Sr. Lluís Freixa insisteix en què no era una visita oficial sinó una visita de partit.

La Sra. Pilar Busquets diu que un conseller de la Generalitat no és una persona qualsevol, que no pot anar a una festa del poble sense que s’avisi a l’Ajuntament.

El Sr. Alcalde comenta que són aquestes accions que fan que la gent no es cregui ni respecti les institucions.

Es debat llargament el tema de la visita no oficial del Conseller Sr. Santi Vila.

La regidora Sra. Pilar Busquets vol que consti en acta que tot i no venir de manera oficial, el grup de CIU es queixa i els recrimina perquè el grup d’ERC no va estar pendent ni va saludar al Sr. Conseller quan va marxar.

La Sra. Consol Mas repeteix que el Conseller va venir en un acte de partit, va venir de convidat a la festa del cargol.

En Xavier Cros li recrimina dir que era un acte de partit l’assistència a la festa del cargol, ja que era una festa popular.

La Pilar Busquets els recorda que quan va anar a saludar-lo, de manera explícita ell li va dir que no li fessin més compliments i que se’n anava amb el grup de CIU.

Continua la regidora i els diu que a la primera reunió que varen assistir amb la Comissió de Festes els varen dir que allà no s’hi anava a fer política, o sigui que el grup d’ERC ho ha tingut molt clar i no han utilitzat mai cap festa per a fer política, ni en època d’eleccions. Que el grup de CIU te les normes clares en relació als altres però ell te problemes per a complir-les.

Pren la paraula la regidora Sra. Consol Mas i diu que els agradaria tenir una còpia de la carta i també de la resposta quan la rebin.

El Sr. Alcalde diu que bé que quan rebin la resposta ja els hi donaran.

Abans d’acabar la sessió el Sr. Alcalde proposa de fer el proper Ple en caràcter ordinari el proper dia 1 de juliol, ja que l’últim dilluns és el dia 24 dia de Sant Joan i és festiu.

La Corporació està d’acord amb el canvi de dates i s’acorda celebrar el proper Ple ordinari el proper dilluns dia 1 de juliol.

I no havent-hi més assumptes a tractar ni més precs ni més preguntes a formular, el Sr. Alcalde aixeca la sessió a les vint-i-dos hores quaranta cinc minuts. En dono fe.

Vist-i-Plau

L’Alcalde La Secretària